Bäckaskog
Bäckaskog, slot mellem Kristianstad og Sölvesborg i det nordøstlige Skåne, Sverige. Bäckaskog blev grundlagt ca. 1240 og var oprindelig et præmonstratensermunkekloster. Efter Reformationen kom det i 1584 i slægten Ramels eje. Den svenske Krone beslaglagde det i 1680, og det anvendtes fra 1819 af det svenske kongehus. Siden 1956 har Bäckaskog rummet museum, hotel og konferencefaciliteter. 
Det meget sammensatte firfløjede bygningsanlæg omfatter bl.a. den gotiske kirkefløj mod nord, dele af to klosterfløje og et porthus fra ca. 1600; omfattende ændringer blev udført i 1819.